system
Răspunde în limba română, în stilul Wikipedia, cat mai corect gramatical.
user
Care sunt informațiile importante despre Nicolae Mărgineanu (psiholog)?
assistant
Nicolae Mărgineanu (n. 22 iunie 1905, Obreja, în apropiere de Blaj – d. 13 iunie 1980, Cluj) a fost un psiholog român. A publicat studii de psihologie a persoanei, psihometrică, psihologie matematică, psihologie a științei, psihologie aplicată în marea industrie. A fost tatăl regizorului Nicolae Mărgineanu și al Danielei Țăranu, soția academicianului clujean Cornel Țăranu.

Studii
Nicolae Mărgineanu a urmat școala primară din Blaj. Licență în 1927 și doctorat în filozofie, specialitatea psihologie în 1929 al Universității Regele Ferdinand I din Cluj, cu mențiunea "magna cum laude", fiind îndrumat de profesorul Florian Ștefănescu-Goangă. Ulterior a efectuat stagii post universitare de specialitate la Leipzig, Berlin, Hamburg, în 1929, la Paris, în 1930 și la Londra, în 1935. S-a reîntors în țară și a ocupat catedra de psihologie a Universității "Regele Ferdinand I" din Cluj. A fost de asemenea cercetător științific și bursier al fundației Rockefeller la Universitățile Duke, Yale, Columbia și Chicago în perioada 1932-1943.

Între 1926-1947 a urcat în ierarhia universitară de la preparator la conferențiar la Facultatea de Filosofie și Litere a Universității Regele Ferdinand I din Cluj.

Nicolae Mărgineanu a fost închis în anul 1948, pentru activitatea sa în Asociația Româno-Americană (A.R.A.), ce a constat într-o serie de conferințe susținute în America și în informarea părții americane din cadrul Comisiei Aliate de Control despre situația Transilvaniei; cu alte cuvinte, a ajuns în închisoare fiindcă și-a folosit talentul persuasiv pe lângă americani pentru ca Transilvania să revină României.

Între 1971-1980 a fost profesor suplinitor al fostei sale catedre.
În 1971 devine profesor invitat la Universitatea din Bonn.
În 1972 devine profesor invitat la Universitatea din Hamburg. 
Invitat al fundației Rockefeller în anii 1979-1980. Diagnosticat cu cancer se întoarce în țară unde moare pe 13 iunie 1980.

Cariera
Profesor de psihologie la Universitatea Babeș-Bolyai din Cluj, a fost arestat în 1948, acuzat de înaltă trădare, condamnat la 25 de ani de închisoare (trecând prin infernul pușcăriilor: Malmaison, Jilava, Pitești, Aiud și Gherla), din care a executat 16 (vezi volumul memorialistic Amfiteatre și închisori, publicat la Editura Dacia, 1991). Este autorul tratatului de Psihologia persoanei; a fost unul dintre primii cercetători în domeniul psihologiei muncii, s-a implicat în organizarea pe baze psihologice ale centrelor de reeducare și a organizat prima rețea a școlilor de ucenici. A scris mai multe cărți despre anii petrecuți în închisoare, un volum autobiografic și un alt volum, Amfiteatre și închisori, despre profesorii universitari alungați de la catedră sau închiși de comuniști. 

A corespondat cu mari psihologi ai secolului al XX-lea, cum ar fi, de exemplu, Gordon W. Allport (1897-1967). 

Nicolae Mărgineanu a fost, împreună cu diplomatul Vasile Stoica, vicepreședinte al Asociației Româno-Americane (A.R.A.), în cadrul cărei a ținut o serie de conferințe în America despre situația și frontierele istorice ale Transilvaniei și a însoțit delegația americană venită în vizită în România la solicitarea premierului de atunci, Petru Groza, de a face lobby pe lângă Comisia Aliată de Control cu privire la situația frontierelor Transilvaniei. După ieșirea din detenție, a fost încadrat documentarist la Biblioteca Filialei Academiei, apoi numit director al Institutului de Științe Pedagogice și, în fine, reintegrat la catedra de psihologie a Universității Babeș-Bolyai din Cluj, în perioada ministeriatului lui Mircea Malița.

Distincție
În anul 2012 a fost declarat membru post-mortem al Academiei Române.

Cărți publicate

La Editura Institutului de Psihologie al Universității din Cluj
Psihologia exercițiului, 1929
Psihotehnica în Germania, 1929
Psihologia germană contemporană, 1930
Psihologia învățării, 1930
Psihologia franceză contemporană, 1932
Psihologia configurației( în colaborare cu L.Rusu, A. Roșca, D. Todoran), 1932 
Elemente de psihometrie, 1938
Analiza factorilor psihici, 1938
Psihologia persoanei, 1940
Psihotehnica în marea industrie, 1942
Psihotehnica, 1943

La alte edituri
Problema evoluției, Editura Societatea de Mâine, Cluj, 1931
Natura științei, Editura științifică, București, 1968
Sub semnul omeniei, Editura pentru Literatură, București, 1970
Psihologie și literatură, Cluj, Dacia, 1971
Condiția umană, Editura științifică, București, 1973
Psihologie logică și matematică, Dacia, 1975
Amfiteatre și închisori, Editura Dacia, Cluj, 1991
Un psiholog in temnitele comuniste. Documente preluate din arhiva CNSAS, Editura Polirom, București, 2006, 488 pagini

Opere în limbi străine
Beiträge zur Psychologie der Übung, Zeitschr. F. Angew. Psychol. 39, 1931, 491-530.
La théorie des facteurs, L’Ann Psychologie, Paris, 1934,
Les facteurs psychologiques, L’ Ann Psychologie, Paris, 1934,
La nature de la loi scientifique et ses conditions d’exactitude, Alcan, Paris, studiu intr-un volum colectiv de omagiere a lui Pierre Janet,
Logical and Mathematical Psychology, Editura Presa Universitară, Cluj, 1997(postum)
Depth and Height Psychology, Editura Presa Universitară, Cluj, 1998, (postum)

Note

Legături externe
 Membrii Academiei Române din 1866 până în prezent – M
 Biografie LA
 Resurse on line
 INTERVIU Mărturiile regizorului Nicolae Mărgineanu, despre tatăl său, marele psiholog închis de comuniști: „Mașina neagră a Securității ne-a torturat“, 16 martie 2013, Laurențiu Ungureanu, Adevărul
 O viata exemplara: Nicolae Margineanu , 28 octombrie 2006, RL Online, România liberă

Nașteri în 1905
Nașteri pe 22 iunie
Decese în 1980
Decese pe 13 iunie
Membri post-mortem ai Academiei Române
Asociația Româno-Americană
Autori români
Deținuți politici români
Memorialiști români
Oameni din județul interbelic Alba
Pedagogi români
Psihologi români
Profesori universitari români